Ο **Αλέξανδρος Ιωάννης Γκίνης** (αγγλικά: AJ Ginnis) (γενν. 17 Νοεμβρίου 1994) είναι Ελληνοαμερικανός αθλητής της αλπικής χιονοδρομίας. Ο Γκίνης ειδικεύεται στα τεχνικά αγωνίσματα, με έμφαση στο σλάλομ. Έκανε το ντεμπούτο του στο Παγκόσμιο Κύπελλο το Δεκέμβριο του 2014 και κέρδισε το πρώτο του βάθρο τον Φεβρουάριο του 2023.

Πρώιμη ζωή
----------

Γεννημένος στην Αθήνα, ο Αλέξανδρος Ιωάννης Γκίνης μεγάλωσε στο παραθαλάσσιο προάστιο της Βουλιαγμένης. Ο πατέρας του διηύθυνε μια σχολή σκι και εκεί γνώρισε την Αμερικανίδα σύζυγό του. Ο Αλέξανδρος ξεκίνησε το σκι σε ηλικία δύο ετών στον Παρνασσό. Όταν ήταν δώδεκα, η οικογένεια μετακόμισε στην Αυστρία. Τότε ήταν που ο νεαρός σκιέρ αποφάσισε να κάνει το διασκεδαστικό χόμπι του μια πιθανή καριέρα. Ο Γκίνης ήταν δεκαπέντε ετών όταν η οικογένειά του μετακόμισε στις Ηνωμένες Πολιτείες, όπου γράφτηκε στη Σχολή Green Mountain Valley στο Βερμόντ. Δύο χρόνια αργότερα, έγινε μέλος της ομάδας σκι των ΗΠΑ.

Καριέρα
-------

Σε ηλικία δεκαεπτά ετών, ο Γκίνης ονομάστηκε στην ομάδα σκι των ΗΠΑ την άνοιξη του 2012. Αφού έπαθε ρήξη προσθίου χιαστού συνδέσμου την επόμενη σεζόν, μπόρεσε να ανέβει στις τάξεις και έκανε το ντεμπούτο του στο Παγκόσμιο Κύπελλο στις 22 Δεκεμβρίου 2014 σε ένα σλάλομ στο Μαντόνα ντι Καμπίλιο της Ιταλίας. Αργότερα εκείνη τη σεζόν, ο Γκίνης κέρδισε το χάλκινο μετάλλιο στο σλάλομ στο Παγκόσμιο Πρωτάθλημα Νέων στο Χάφγελ της Νορβηγίας και συνέχισε να ανεβαίνει στις τάξεις εξασφαλίζοντας βάθρα και νίκες σε αγώνες Europa Cup, NorAm και εθνικών πρωταθλημάτων.

Στις 22 Δεκεμβρίου 2016, ο Γκίνης κέρδισε τους πρώτους του βαθμούς στο Παγκόσμιο Κύπελλο, τερματίζοντας 26ος στο σλάλομ στο Μαντόνα ντι Καμπίλιο. Κατά τη διάρκεια αυτής της σεζόν, 2017, προκρίθηκε για να εκπροσωπήσει την ομάδα ΗΠΑ στο Παγκόσμιο Πρωτάθλημα στο Πιζ Ναιρ της Ελβετίας.

Η καριέρα του μαστίζεται από τραυματισμούς, καθώς έχει κάνει περισσότερες από πέντε επεμβάσεις στο ίδιο γόνατο. Οι τραυματισμοί στο γόνατο τον κράτησαν εκτός δράσης τις σεζόν 2018 και 2019. Τη σεζόν 2020, ο Γκίνης αγωνίστηκε για το Κολέγιο Ντάρτμουθ ενώ προκρίθηκε εκ νέου για την ομάδα του Παγκόσμιου Κυπέλλου των ΗΠΑ.

Στις 17 Ιανουαρίου 2021, ο Γκίνης έγινε ο πρώτος Έλληνας αθλητής της αλπικής χιονοδρομίας που κατέγραψε βαθμούς για την Ελλάδα στο Παγκόσμιο Κύπελλο, τερματίζοντας ενδέκατος σε σλάλομ στο Φλάχαου της Αυστρίας. Η Ελληνική Ολυμπιακή ομάδα τον επαίνεσε για τη μεγάλη προσπάθεια και την προσφορά του στο άθλημα στην Ελλάδα και ο Πρέσβης των ΗΠΑ στην Ελλάδα, Τζέφρι Πάιατ, έγραψε στο Twitter:

«Ο γεννημένος στην Αθήνα Ελληνοαμερικανός Α. Ι. Γκίνης (AJ Ginnis), που κάνει σκι για τη Σημαία της Ελλάδας σήμερα έγινε ο πρώτος Έλληνας που κέρδισε θέση μεταλλίου στην επαγγελματική διοργάνωση @fisalpine!»
Ο Γκίνης πέτυχε το πρώτο του βάθρο στο Παγκόσμιο Κύπελλο στις 4 Φεβρουαρίου 2023, ως δεύτερος σε ένα σλάλομ στο Σαμονί-Μον-Μπλαν της Γαλλίας, λίγο πριν από το Παγκόσμιο Πρωτάθλημα. Με τη δεύτερη θέση του, ο Γκίνης έγινε ο πρώτος Έλληνας σκιέρ στην ιστορία που εξασφάλισε θέση στο βάθρο σε αγώνα αλπικού σκι στο Παγκόσμιο Κύπελλο.

Παραπομπές
----------

1. ↑  (Αγγλικά) *FIS database*. 161182. Ανακτήθηκε στις 26  Απριλίου 2022.
2. ↑  «FIS profile». Fis-ski.com. Ανακτήθηκε στις 23 Δεκεμβρίου 2016.
3. ↑  AJ Ginnis | U.S. Ski Team - Alpine
4. ↑  «Men's Slalom - Madonna di Campiglio (ITA)second run. - 1st Run» (PDF). Ανακτήθηκε στις 22 Δεκεμβρίου 2014.
5. ↑  «Men's Slalom - Madonna di Campiglio (ITA) - Official Results» (PDF). Ανακτήθηκε στις 22 Δεκεμβρίου 2014.